Vnsen vruntliken grut nu vnde to allen tiden. Ersamen leuen heren, vnse besunderge gude vrunde, moge gy weten, dat vor vns ys gekomen Magnes Rapen, vnse medebo&#x0364;rger, vnde hefft sich vo&#x0364;r vns gheklaget, wo dat nw yn dussem tokomende heruest ij yar wert, dat Tomas Hapen, mylder gedechtnisse, starff to Reuel yn Tyle van der See, dar he kranck lach, wonafftich yn der hokerbode; also dat dusse vo&#x0364;rbenomede Magnes Rapen vnde Tomes Hapen hadden beyde eyn schipp tosamende, welk vorgheschreuen Magnes Rapen hadde twe partes yn deme schepe. Also Thomes Hapen gestoruen was, nam Marquart van der Mo&#x0364;len, de do ju stadesfoget was, dat segel van dem schepe vnde vyff stucke warpptouwe vnde eyn warppanker, welk dusse vo&#x0364;rgeschreuen Tomes Hapen broder Philpus besettede dat sulue segel vnde touwe vnde anker by dussem Marquart, welk des he neyn recht to hadde. Wy hapen, dat dat kynt neger is to eruende wen de brodher, wente de sulue Tomes hefft kyndere na syck leuendich. Worvmme bydde wy ju vruntlyken, dat gy wyllen wol don vmme vnser vruntlike bede willen, dat gy wyllen laten dussen vo&#x0364;rgeschreuen Magnes dat segel werden vnde de touwe vnde dat anker, welk wy wyllen gerne myt ju vordenen yn gelikem edder grotteren. To merer tuchnysse vnde warheyt dusses breues hebbe wy vnses stades jngesegel wytliken gedrukket, an dem rugge dusses breffues, de gegeuen vnde gheschreuen ys to Wyborgh des ma[n]dages vor vnser leuen vrouwen daghe de lesten anno Domini Mcdxciiij. (Med annan stil är härunder tecknadt:) Dat gud hefft de vageth dessen vorgeschreuen vulmechtugen geleuert.